erhwenkuo/poetry-chinese-zhtw huggingface dataset:
浣溪沙
作者：姚述堯2（宋）

乳酒初頒菊正黃。去年高宴近清光。朝回猶帶御爐香。暫向花封陪客醉，已聞芝檢促歸裝。昌黎寧許到潮陽。
浣溪沙
作者：姚述堯2（宋）

與客相從謁謝公。芝田絳節擁仙翁。數枝桃杏斗香紅。醉眼斜拖春水綠，黛眉低拂遠山濃。此情都在酒杯中。
浣溪沙
作者：姚述堯2（宋）

兩到蟾宮折桂枝。經文緯武擬康時。簫臺仙隱漫遊嬉。氣宇稜稜吞夢澤，笑談落落催珠璣。何妨相對沃金卮。
浣溪沙
作者：姚述堯2（宋）

短棹翩翩綠一莎。碧潭深處幾風波。晚來風定卻高歌。千尺絲綸隨卷放，數聲玉笛足清和。蠅頭名利奈伊何。
鷓鴣天
作者：姚述堯2（宋）

玉宇無塵露氣清。憑高極目萬山橫。霜前白雁初傳信，籬下黃花獨有情。烏帽側，紫萸馨。尊前醉舞擁飛瓊。明年此會知何處，不是鄱江是帝城。
鷓鴣天
作者：姚述堯2（宋）

昨夜東風到海涯。繁紅簇簇吐胭脂。恍疑仙子朝天罷，醉面勻霞韻更宜。歡未足，困相依。羞將蘭麝汙天姿。少陵可是風情薄，卻為無香不作詩。
鷓鴣天
作者：姚述堯2（宋）

幾陣蕭蕭弄雨風。片雲微破月朦朧。田家側耳聽鳴鸛，寰海傾心想臥龍。堯日近，舜雲濃。聖仁天覆忍民窮。會看膏澤隨車下，祗恐詩人句未工。
鷓鴣天
作者：姚述堯2（宋）

鳳闕朝回曉色分。彩霞輕拂絳衣新。炎烏影裡年年好，碧玉枝頭日日春。攜翠斝，對芳尊。東君著意屬詩人。夜深莫放西風入，頻遣司花護錦裀。
瑞鷓鴣
作者：姚述堯2（宋）

司花著意惜春光。桃杏飄零此獨芳。一抹霞紅勻醉臉，惱人情處不須香。王孫好客成巢飲，故翦繁枝簇畫堂。後夜更將銀燭照，美人斂衽怯殘妝。
西江月
作者：姚述堯2（宋）

紅葉漫隨風舞，黃花不畏霜凋。詩人把酒競招招。更欲移尊籍草。醉裡謫仙興逸，夜深歸騎聲呶。孟公投轄未相饒。不放秋光便老。
西江月
作者：姚述堯2（宋）

嫩綠煙籠碎玉，繁紅日護香綃。故人去後恨迢迢。獨倚危樓情悄。脈脈望窮雲杪，看看月上花梢。嫩添金鴨任煙消。杜宇一聲春曉。
減字木蘭花
作者：姚述堯2（宋）

井梧飛早。一雁橫空天更好。才子尋幽。爭把新詩斷送秋。浮生鷗沒。莫為塵勞輕度日。倒載何妨。唱徹涼州月在旁。
減字木蘭花
作者：姚述堯2（宋）

煙收雲斂。極目遙岑三四點。過了重陽。籬下殘花未褪黃。鄭莊好客。故遣紅妝飛大白。月滿迴廊。飲散歌闌已斷腸。
減字木蘭花
作者：姚述堯2（宋）

暗香清絕。不比尋常枝上雪。細疊冰綃。多謝天公快翦刀。仙姿楚楚。輕曳霓裳來帝所。淡拂宮妝。瑞腦重鋪片片香。
減字木蘭花
作者：姚述堯2（宋）

霜天奇絕。江上寒英重綴雪。簌簌輕綃。應是司花巧奏刀。東君清楚。故把疏枝來酒所。點點新妝。冷浸冰壺別有香。
減字木蘭花
作者：姚述堯2（宋）

飛龍利見。前夜君王方錫宴。今日相逢。卻向南陽起臥龍。果為霖雨。洗盡蒼生炎夏苦。喜氣匆匆。好向尊前醉晚風。
減字木蘭花
作者：姚述堯2（宋）

天寒人靜。嘯倚胡床閒畫永。春信初回。報道南枝昨夜開。沈沈庭院。獨坐黃昏誰是伴。風過南牆。似覺天宮暗遞香。
減字木蘭花
作者：姚述堯2（宋）

薰風解慍。手握乾符躬揖遜。廊廟無為。天子親傳萬壽卮。恩覃湛露。和氣歡聲均海宇。嵩嶽三呼。父子唐虞今古無。
減字木蘭花
作者：姚述堯2（宋）

琴堂無事。滿酌金罍承帝祉。樂奏簫韶。更與封人共祝堯。君王萬歲。歲歲今朝歌既醉。主聖臣賢。從此鴻圖萬萬年。
如夢令
作者：姚述堯2（宋）

綽約冰姿無語。高步廣寒深處。香露浥檀心，擬到素娥雲路。仙去。仙去。莫學朝雲暮雨。
如夢令
作者：姚述堯2（宋）

雅淡輕盈如語。碧玉枝頭嬌處。鉤月襯凌波，彷彿湘江煙路。凝佇。凝佇。不似梨花帶雨。
如夢令
作者：姚述堯2（宋）

龍焙初分丹闕。玉果輕翻瓊屑。彩仗挹香風，攪起一甌春雪。清絕。清絕。更把獸煙頻爇。
點絳唇
作者：姚述堯2（宋）

瀟灑寒林，玉叢遙映松篁底。鳳簪斜倚。笑傲東風裡。一種幽芳，自有先春意。香風細。國人爭媚。不數桃和李。
點絳唇
作者：姚述堯2（宋）

金碧交輝，江陵千樹天然富。寒林爭秀。獨向霜風后。寫入冰紈，兩兩情何厚。同攜久。涼生清畫。香滿佳人手。
點絳唇
作者：姚述堯2（宋）

夜桂飄香，西風淅淅寒窗悄。素娥相照。倍覺秋光好。花本無情，剛被詩情惱。知音少。為花歌笑。醉向花前倒。
點絳唇
作者：姚述堯2（宋）

玉葉金英，倩誰移下蟾宮樹。香風飄度。滿院飛黃雨。獨倚寒林，搜盡高人句。關情處。素娥無語。的皪枝頭露。
行香子
作者：姚述堯2（宋）

天賦仙姿。玉骨冰肌。向炎威、獨逞芳菲。輕盈雅淡，初出香閨。是水宮仙，月宮子，漢宮妃。清誇簷卜，韻勝酴醿。笑江梅、雪裡開遲。香風輕度，翠葉柔枝。與玉郎摘，美人戴，總相宜。
朝中措
作者：姚述堯2（宋）

滿城風雨近重陽。小院更淒涼。遙想東籬山色，今年花為誰黃。何妨載酒，登高落帽，物外徜徉。都把淵明詩思，消磨□□□□。
南鄉子
作者：姚述堯2（宋）

秋水瑩精神。靖節先生太逼真。譚麈生風霏玉屑，津津。爽氣冷然欲浸人。一坐盡生春。滿引瓊觴已半醺。更把黃花壽彭祖，盈盈。數闋新聲又遏雲。
憶秦娥
作者：姚述堯2（宋）

珠簾深。玉人天上傳清音。傳清音。雲橫新雁，梅落寒林。□□□□□□□。□□□□□□□。□□□。謝家庭院，壽酒頻斟。
醜奴兒・採桑子
作者：姚述堯2（宋）

山城寂寞渾無緒，兀坐黃昏。多謝東君。先遣司花來報春。清標自是蓬萊客，冰玉精神。獨步前村。分付仙翁作主人。
醜奴兒・採桑子
作者：姚述堯2（宋）

曉來佳氣穿簾幕，鬱鬱蔥蔥。寶鴨煙濃。戲採庭前玉樹叢。肌膚綽約真仙子，王母宮中。歡會曾同。笑問蟠桃幾度紅。
醉落魄・一斛珠
作者：姚述堯2（宋）

春回海角。望中佳氣連雲幕。曉來隱隱聞天樂。玉女金童，來奉瑤池約。東風已破蟠桃萼。霞觴薦壽更酬酢。香山舞罷宮花落。步輦安輿，歲歲同行樂。
阮郎歸
作者：姚述堯2（宋）

江村昨夜一枝梅。先傳春信回。非煙非霧下瑤臺。香風拂面來。雲幕卷，日華開。祥光映上臺。安輿從此步天街。君王賜壽杯。
歸國謠・歸國遙
作者：姚述堯2（宋）

初夏好。雨過池塘荷蓋小。綠陰庭院鶯聲悄。朱簾隱隱笙歌早。沈煙嫋。玉人笑擁金尊倒。
歸國謠・歸國遙
作者：姚述堯2（宋）

春已去。牆外榴花紅半吐。薰風習習生庭戶。美人浴罷黃昏暮。愁無緒。闌干倚遍憑誰訴。
好事近
作者：姚述堯2（宋）

水閣弄清風，黯黯滿園肥綠。茶罷竹間攜手，有佳人如玉。淵明三徑已催歸，名利幾時足。遙想五雲多處，奏南風一曲。
好事近
作者：姚述堯2（宋）

梅子欲黃時，霖雨晚來初歇。誰在綠窗深處，把彩絲雙結。淺斟低唱笑相偎，映一團香雪。□指牆頭榴火，倩玉郎輕折。
臨江仙
作者：石敦夫（宋）

窺簷蟾影白，照坐燭花紅。
水調歌頭
作者：甄龍友（宋）

西風新葉墮，南國九秋初。周天三百六十五度，片雲無。上有迢迢河漢，下有滔滔江水，橫載洞庭湖。一葉放流去，人在渾儀圖。滿虛空，張寶蓋，綴明珠。玻璃為地，遊戲乾象駕坤輿。爛醉蓬萊方丈，遍入華嚴法界，試問夜何如。北斗轉魁柄，東海欲飛烏。
南鄉子
作者：甄龍友（宋）

十月小陽春。放榜梅花作狀元。重慶禮成三日後，生賢。第一龍飛不偶然。勸酒自彈弦。更著班衣壽老仙。見說海壇沙漲也，明年。此夜休嗔我近前。
賀新郎
作者：甄龍友（宋）

思遠樓前路。望平堤、十里湖光，畫船無數。綠蓋盈盈紅粉面，葉底荷花解語。鬥巧結、同心雙縷。尚有經年離別恨，一絲絲、總是相思處。相見也，又重午。清江舊事傳荊楚。嘆人情、千載如新，尚沈菰黍。且盡尊前今日醉，誰肯獨醒弔古。泛幾盞、菖蒲綠醑。兩兩龍舟爭競渡，奈珠簾、暮卷西山雨。看未足，怎歸去。
霜天曉角
作者：甄龍友（宋）

峨眉仙客。四海文章伯。來向東坡遊戲，人間世、著不得。去國誰愛惜。在天何處覓。但見尊前人唱，前赤壁、後赤壁。
念奴嬌
作者：範端臣（宋）

尋常三五，問今夕何夕，嬋娟都勝。天豁雲收崩浪淨，深碧琉璃千頃。銀漢無聲，冰輪直上，桂溼扶疏影。綸巾玉麈，庾樓無限清興。誰念江海飄零，不堪回首，驚鵲南枝冷。萬點蒼山何處是，修竹吾廬三徑。香霧雲鬟，清輝玉臂，醉了愁重醒。參橫斗轉，轆轤聲斷金井。
念奴嬌
作者：範端臣（宋）

玉樓絳氣，卷霞綃雲浪，飛空蟾魄。人世江山驚照耀，煙靄鰲峰千尺。陸海蓬壺，銀葩星暈，點破琉璃碧。有人吟笑，紫河香滿晴陌。況是東府君侯，西清別騎，樽俎開華席。迤邐飛輪催杖履，入對青黎仙客。襦褲歌謠，昇平風露，拼取金蓮側。梅花吹動，滿城依舊春色。
虞美人
作者：韋能謙（宋）

風清日晚溪橋路。綠暗搖殘雨。閒亭小立望溪山。畫出明湖深秀、水雲間。漫郎疏懶非真吏。欲去無深計。功名英雋滿凌煙。省事應須速上、五湖船。
浣溪沙
作者：耿時舉（宋）

露壓薔薇金井欄。轆轤聲斷碧絲乾。遼陽無信帶圍寬。花落池塘春夢靜，月生簾幕夜香寒。閒愁無力憑闌干。
浣溪沙
作者：耿時舉（宋）

獨鶴山前步藥苗。青山只隔過溪橋。洞宮深處白雲飄。碧井臥花人寂寞，畫廊鳴葉雨瀟瀟。漫題詩句滿芭蕉。
滿江紅
作者：耿時舉（宋）

問月杯空，謫仙去、無人重舉。蘭臺舊、扁舟乘興，處留奇語。洞府初疑仙骨瘦，樽前尚愛綸巾舞。信前身、太白尚何疑，詞高古。盟後會，偕真侶。黃葉渡，丹楓渚。道五湖煙浪，勝遊溢浦。念我神閒鷗樣度，似海山共去君應許。但只愁、嶽牧要人□，撐住。
喜遷鶯
作者：耿時舉（宋）

暮春清晝。政鶯囀夏林，棠陰初秀。鼓角歡雄，旌旗明滅，寶馬又還西驟。山水六朝堪畫，宮闕千門如繡。印懸鬥。盛元戎小隊，花間迎候。芳酎。為公壽。帶雨梨花，未用啼紅袖。玉帳風前，胡床月下，談笑要清群醜。桃葉渡船應在，太白酒樓依舊。暫回首。看槐班爰立，沙堤成就。
念奴嬌
作者：管鑑（宋）

登高作賦，嘆老來筆力，都非年少。古觀重遊秋色裡，冷怯西風吹帽。千里江山，一時人物，迥出塵埃表。危闌同憑，皎然玉樹相照。惆悵紫菊紅萸，年年簪發、應笑人空老。北闕西江君賜遠，難得一枝來到。莫話升沈，且乘閒暇，贏得清尊倒。飲酣歸暮，浩歌聲振林杪。
念奴嬌
作者：管鑑（宋）

楚山萬疊，悵高情、不比當年嵩少。官況全如秋淡薄，枉卻塵侵烏帽。菊蕊猶青，茱萸未紫，節意憑誰表。故園何處，暮雲低盡殘照。追念往昔佳辰，尊前絕唱，未覺徐娘老。聚散悲歡回首異，今歲古臺誰到。藉甚聲名，難忘風味，何日重傾倒。交情好在，雁書頻寄雲杪。
念奴嬌
作者：管鑑（宋）

寒梢冰破，問何人遠寄、江南春色。似是天憐為客久，報我春歸訊息。茅舍疏籬，故園開處，兩歲關山隔。天涯重見，向人風味如昔。誰念月底風前，當時青鬢、漸與花顏白。不恨一番花陰早，恨把年華虛擲。嚼蕊含香，攀條覓句，拼醉禁愁得。酒醒還是，夢魂數遍歸驛。
念奴嬌
作者：管鑑（宋）

兩鬟嬌小，向尊前、未省修蛾攢碧。唱得主人英妙句，氣壓三江七澤。病怯遐徵，老添離抱，我是愁堆積。故園歸夢，等閒吹墮南國。況是耐久交情，經年方幸，接從容辭色。告別匆匆聊共醉，惜此分陰如璧。錦瑟華堂，明朝回望，暮靄迷空隙。相思何處，風林月掛纖魄。
水龍吟
作者：管鑑（宋）

小舟橫截西江，曉來風靜無塵起。霜餘日暖，東君見效，梅梢春醉。壯觀亭高，通幽徑遠，吸江臨水。任全拋簿領，攜家訪古，清泉畔、疏陰裡。楚蜀江山分處，望神京、三千餘裡。才高命偶，功名休羨，紛紛餘子。強健身心，團欒尊酒，此遊須記。便他年富貴，園林鐘鼓，只如今是。
水龍吟
作者：管鑑（宋）

曉來密雪如篩，望中瑩徹還如洗。梅花過了，東風未放，滿城桃李。碎翦瓊英，高林低樹，巧裝勻綴。更江山秀髮，田疇清潤，滿眼是、豐年意。誰念危樓獨倚。共飄零、茫茫天外。毫端句澀，杯中酒減，歡情難寄。天為淒涼，暫時遮盡，黃茅白葦。但神州目斷，珠宮玉闕，緲三千里。
水調歌頭
作者：管鑑（宋）

平生五湖興，夢想白蘋洲。只今何處，捲簾波影漾風鉤。況值晚天新霽，菱葉荷花如拭，香翠擁行舟。卻為湖山好，牽思繞皇州。柳邊堤，竹裡閣，舊曾遊。恍然重到，不知身世此淹留。且對碧梧修竹，領略好風涼月，大白與重浮。欲和凌雲賦，佳思苦難酬。
水調歌頭
作者：管鑑（宋）

涼意在何許，高柳蔭汀洲。移船藕花深處，待得月如鉤。一抹晚山殘照，十頃醉紅香綠，百柂列瓊舟。浩歌激蒼莽，豪氣溢神州。泛芙蓉，依綠水，並英遊。明年此會，可憐獨是賈胡留。賴有瀛洲仙子，少駐雲霄高步，相與慰沈浮。富貴儻來爾，有酒且相酬。
水調歌頭
作者：管鑑（宋）

秋色浩無際，風露洗晴空。登臨江山勝處，樓倚最高峰。好是夕陽低後，四野暮雲齊斂，遮盡遠山重。城郭參差裡，煙樹有無中。坐間客，才論鬥，氣如虹。揮毫萬字，舉雙白眼送飛鴻。莫問梅仙丹灶，休覓山靈蕙帳，追憶採芝翁。便草凌雲賦，歸奏大明宮。
水調歌頭
作者：管鑑（宋）

一雨洗煩溽，天氣爽如秋。江山佳處，眼明重見舊交遊。去國三千餘裡，俯視朝宗一水，共笑此生浮。幸我扁舟具，歸欲問菟裘。嘆君才，方進用，豈容休。鑾坡鳳沼，情知不為蜀人留。便恐升沈各異，後日相逢無處，別語易成愁。記取平安使，時訪荻花洲。
水調歌頭
作者：管鑑（宋）

南雪不到地，今雪瑞非常。堆簷平砌，晚來風定轉飛揚。浩蕩乾坤無際，洗盡蠻煙瘴霧，和氣遍遐荒。滿眼豐年意，民共樂時康。倚瓊樓，臨玉樹，舉瑤觴。高吟低唱，從他減盡少年狂。且趁明年春好，整頓雨犁風箬，歸去老農桑。喚起江南夢，先到水雲鄉。
水調歌頭
作者：管鑑（宋）

舉俗愛重九，秋至不須悲。登臨昔賢勝地，空愧主人誰。滾滾長江不盡，疊疊青山無數，千載揖高姿。況有賢賓客，同醉此佳時。坐間菊，青作袂，玉為肌。香英泛酒，風流絕勝酌酴醿。莫話龍山高會，只作東籬幽想，應有故人思。北望江南路，回首暮雲披。
水調歌頭
作者：管鑑（宋）

舉俗愛重九，我輩更鍾情。良辰好景，賞心樂事古難並。正是朝廷閒暇，四序均調玉燭，一路慶豐登。況值循良守，酒與政俱成。倚危亭，持玉斝，泛金英。風高日淡，一天秋色共澄清。指點雲間嶽鎮，壽與兩宮齊久，天地永成平。歲歲同民樂，持此報君恩。
滿江紅
作者：管鑑（宋）

百罰深杯，都不記、歸來時節。彷彿聽、重城更鼓，催成離缺。江上愁心山斂翠，津頭夜色沙如雪。漸中年、懷抱更深交，難為別。歌聲緩，行雲歇。尊酒散，香塵滅。想來宵何處，亂山明月。得意春風群玉府，第名早晚黃金闕。但相思、莫遣雁來時，音書絕。
滿江紅
作者：管鑑（宋）

去歲茲辰，記稱壽、曾陪燕席。明朝更、屈公扶醉，相過為客。間世生賢元自異，偶然先後歡連日。悵如今、五嶺望三湘，雲霄隔。松鶴算，珪璋德。廊廟器，神仙格。想尊前仍唱，雪中晴色。公上清都調鼎鼐，我歸舊隱尋泉石。願年年、東閣燕嘉賓，常相憶。
滿江紅
作者：管鑑（宋）

十日狂風，都斷送、杏花紅去。卻是有、海棠枝上，一分春住。桃葉桃根渾未覺，櫻桃楊柳成輕負。強尊前、抖擻舊精神，誰能許。時不再，歡難屢。心未老，杯頻舉。尚不妨領略，登臨佳處。山接武陵餘勝氣，江吞大別仍東注。嘆聖賢、功業與江山，無今古。
洞仙歌
作者：管鑑（宋）

悠然堂上，山色渾如畫。堂下梅花未多謝。向小亭、留客處，晴雪初飛，香四面，不比茅簷低亞。綠窗簾盡卷，吹到眉心，點綴新妝稱閒雅。緩歌喉、餘舞態，雲遏風回，須通道、欲買青春無價。任匆匆、歸去酒醒時，鎮夢繞瓊梢，月寒清夜。
洞仙歌
作者：管鑑（宋）

化工妙手，慣與花為主。忍便摧殘任風雨。翦姚黃、移魏紫，齊集梁園，春豔豔，何必尊前解語。繡屏深照影，簾密收香，夜久寒生費調護。寶杯翻、銀燭爛，客醉忘歸，共惜此、芳菲難遇。看明年、紫禁繞鶯花，謾相望、春風五雲深處。
驀山溪
作者：管鑑（宋）

潛藩報政，玉座勤深眷。假節上青霄，正霜風、輕寒翦翦。天香懷袖，凝燕得從容，佔喜色，送新聲，瀲灩金荷滿。趣裝入相，盛事應重見。盡待苦留連，怕九重、興思見晚。休文未老，金帶稱圍腰，丹禁密，鳳池深，不但長安遠。
驀山溪
作者：管鑑（宋）

老來生日，漸覺心情懶。卯酒帶春酲，更昨來、東風已轉。衰顏易改，不用看傳神，歡意淺，酒腸慳，孤負深深勸。浮雲富貴，本自無心羨。金帶便圍腰，也應似、休文瘦減。君恩未報，何日賦歸歟，三徑樂，五湖遊，趁取身強健。
蝶戀花
作者：管鑑（宋）

樓倚雲屏江瀉鏡。尊俎風流，地與人俱勝。酒力易消風力勁。歸時城郭煙生瞑。幕府俊遊常許並。可惜佳辰，獨阻登臨興。妙語流傳空嘆詠。一時珠玉交相映。
定風波
作者：管鑑（宋）

秋入華堂一味清。四山環碧眼雙明。欲送主人天上去。無緒。一尊已帶別離情。洞府桃花常許見。□□。為誰特地惜娉婷。祗待明年春醉裡。偎倚。耳邊聽喚狀元聲。
鷓鴣天
作者：管鑑（宋）

楊柳梢頭月未殘。杏花開盡卻春寒。賓鴻社燕尋常別，渭北江東別更難。尊欲盡，夜將闌。明朝馬首便長安。懸知不作人間住，歸去春風玉筍班。
鷓鴣天
作者：管鑑（宋）

山色初晴翠拂雲。畫橋流水碧粼粼。一尊不盡登臨興，歸及西湖二月春。班綴舊，詔除新。穩看騰踏上星辰。回頭卻望塵凡處，應記塵凡有故人。
鷓鴣天
作者：管鑑（宋）

前日新冬舉壽觴。今朝喜色又非常。一陽生後逢生日，日漸舒長壽更長。移晚宴，慶新堂。堂前高竹早梅芳。年年一為梅花醉，醉到千回鬢未霜。
鷓鴣天
作者：管鑑（宋）

富貴樓臺玉琢成。更移玉節下西清。才高不數梅花賦，笑拈瓊苞泛壽觥。蓮幕靜，寶香凝。春風和氣自然生。要知他日調元手，看取今朝雪裡情。
鷓鴣天
作者：管鑑（宋）

燕寢香中錦帳郎。二年和氣藹蒸湘。鬢間不減當年綠，眉上新添一點黃。徵詔近，壽筵長。乍晴人意喜非常。燕鶯休苦留春住，歸趁薰風殿閣涼。
朝中措
作者：管鑑（宋）

十年班綴近彤庭。一笑下霓旌。好是平分風月，新秋特地涼生。華堂燕喜，流霞觴滿，彩戲衣輕。要識他年榮貴，從來玉潤冰清。
朝中措
作者：管鑑（宋）

暖風簾幕卷春陰。歌吹畫堂深。雲袖纖纖捧玉，霞觴灩灩浮金。佳辰恨我，空傳善頌，阻綴朋簪。莫笑海濱鄉味，尊前會有知音。
朝中措
作者：管鑑（宋）

清江繞舍竹成陰。秋日共登臨。地與主人俱勝，情如酒盞方深。故園何處，時因望眼，聊寄歸心。抖擻一襟涼韻，不教簿領塵侵。
朝中措
作者：管鑑（宋）

一年春事到酴醿。何處更花開。莫趁垂楊飛絮，且隨紅藥翻階。倦遊老矣，肯因名宦，孤負銜杯。寄語故園桃李，明年留待歸來。
柳梢青
作者：管鑑（宋）

神仙墮謫。天為賦與，經綸才識。蓋代聲名，宗英惟向，翰林頌白。黃堂一笑留客。算此處、淹留未得。且對清尊，高談風月，厭厭今夕。
柳梢青
作者：管鑑（宋）

澹雲微月。又是一年，新秋佳節。天上歡期，人間何事，翻成離別。清尊欲醉還歇。怕飲散、匆匆話別。若是經年，得回相見，甘心愁絕。
好事近
作者：管鑑（宋）

風掃暮雲空，依舊四山環碧。珍重主人清意，放梅梢春色。靚妝清唱兩無塵，蓮步繡鞋窄。莫怪十分沈醉，為教人消得。
好事近
作者：管鑑（宋）

列炬照梅花，仰看滿空春雪。翠幕沈沈天淨，掛一鉤新月。微風不動暖光融，金盃墮瓊屑。彷彿暗香吹夢，醉廣寒宮闕。
好事近
作者：管鑑（宋）

鴛瓦曉霜濃，酒力漸消寒力。好是一堂和氣，勝十分春色。髯翁笑領綵衣郎，同祝壽千百。看取明年歡宴，更強如今日。
好事近
作者：管鑑（宋）

楚觀落成初，還是詔書催發。卻似愛山堂上，拜新除時節。要知君自棟樑材，開藩暫南越。早建明堂一柱，去扶持天闕。
桃源憶故人
作者：管鑑（宋）

壽芽初長香英嫩。拾翠芳洲春近。倩笑臉霞羞褪。真個都風韻。垂鬟小舞麼歌趁。鶯語綠楊嬌困。多少舊愁新恨。一醉渾消盡。
桃源憶故人
作者：管鑑（宋）

小園日日狂風雨。幾陣桃花紅去。惟有綠窗朱戶。春色常如許。歌聲屢喚飛雲駐。銷得行人且住。倒盡玉壺春露。醉到無愁處。
菩薩蠻
作者：管鑑（宋）

今日雲山堂上客。明朝真個雲山隔。人不似行雲。相隨長短亭。堂空歌韻響。清切緣雲上。留住莫教飛。怕如人別離。
浣溪沙
作者：管鑑（宋）

金殿晨趨玉佩蒼。君才久合侍龍章。花磚學士紫薇郎。小試一麾行促詔，暫留千騎且飛觴。夜堂歌暖借春光。
浣溪沙
作者：管鑑（宋）

穠李花開雪滿空。縞裙香袂儼春容。靚妝一笑喜相逢。擬倩清歌留白日，且扶殘醉殢東風。好遲留處卻匆匆。
浣溪沙
作者：管鑑（宋）

十里狂風特地晴。天工著意送行人。負他桃李十分春。杜宇已催歸思亂，啼鶯休惹客愁新。晚風溪路淨無塵。
浣溪沙
作者：管鑑（宋）

小小梅花巧耐寒。曛曛晴日醉醒間。茶甌金縷鷓鴣斑。三壽作朋須共醉，一杯留客未應慳。酒腸如海壽如山。
醉落魄・一斛珠
作者：管鑑（宋）

春陰漠漠。海棠花底東風惡。人情不似春情薄。守定花枝，不放花零落。綠尊細細供春酌。酒醒無奈愁如昨。殷勤待與東風約。莫苦吹花，何似吹愁卻。
醉落魄・一斛珠
作者：管鑑（宋）

春愁無力。酴醿嬌軟難禁摘。風流徹骨香無敵。積玉團珠，明月夜同色。花時易失歡難得。尊前半是將行客。為花一醉何須惜。明歲花時，何處謾相憶。
醉落魄・一斛珠
作者：管鑑（宋）

寒欺酒力。一番風雨花如摘。酴醿不與群花敵。笑吐清香，獨自殿春色。春愁惟酒消除得。何妨常滿坐中客。因花更把光陰惜。莫待春歸，空對花梢憶。
醉落魄・一斛珠
作者：管鑑（宋）

碧雲暮合。不教預賞中秋月。涼生楚觀風初歇。山影沈沈，相對兩奇絕。湘人悵望黃金節。只愁酒散仙舟發。憑誰為與姮娥說。明夜雖圓，空照人離別。
生查子
作者：管鑑（宋）

天教百媚生，賦得多情怨。背整玉搔頭，寬了黃金釧。情隨歌意深，故故回嬌眄。不是不相知，只為難相見。
虞美人
作者：管鑑（宋）

一枝繁杏千紅蕊。醲笑東風裡。恰如歌院曉妝遲。簇簇嬌嬈同步、出深閨。風流蓮幕鶯花主。持送花深處。花多莫便著情偏。一一淡勻深注、總堪憐。
虞美人
作者：管鑑（宋）

海棠花下春風裡。曾拼千場醉。如今老去謾情多。步繞芳叢無力、奈春何。蜀鄉不遠長安遠。相向空腸斷。不如攜客過西樓。卻是江山如畫、可消憂。
臨江仙
作者：管鑑（宋）

昨日武陵溪上雪，今朝特地開晴。故留佳景付行人。瓊田千頃熟，琪樹萬株春。好是長松飄墜屑，天花時下繽紛。桃源何處更尋真。腰懸明月佩，直訪玉華君。
臨江仙
作者：管鑑（宋）

三月更當三十日，留春不住春歸。問春還有再來時。臘前梅蕊破，相見未為遲。不似人生無定據，匆匆聚散難期。水遙山遠謾相思。情知難捨棄，何似莫分飛。
清平樂
作者：管鑑（宋）

未春先暖。天與梅花便。點檢枝頭開已遍。一一檀心粉面。巡簷索笑題詩。老懷不似當時。猶有惜花心在，等閒羌管休吹。
點絳唇
作者：管鑑（宋）

酒困詩慵，一春拚被花枝惱。豔妝濃笑。那更花中好。不著清尊，持底寬愁抱。須顛倒。晚風如掃。忍見枝頭少。
點絳唇
作者：管鑑（宋）

去歲今朝，海棠桃杏開都遍。今年花晚。不恨春情淺。旋旋花開，圖得春長遠。且留戀。愛花心眼。常與花為伴。
酒泉子
作者：管鑑（宋）

春色十分。付與海棠枝上滿。清尊我亦十分傾。未忘情。陽春一曲喚愁醒。可惜無人歌此曲，須君別院惱春酲。繞樑聲。
酒泉子
作者：管鑑（宋）

清夜將分。有酒為誰花下滿，相逢軒蓋暫時傾。故人情。海棠欲睡照教醒。燭影花光渾似錦，伴君佳句解人酲。恨無聲。
青玉案
作者：管鑑（宋）

相逢何處梅花好。深院宇、笙歌繞。春入候門長不老。羅幃秀幕，護香藏粉，卻許行人到。遏雲清唱傾城笑。玉面花光互相照。銀燭頻更尊屢倒。明年應是，對花相憶，君已班清要。
阮郎歸
作者：管鑑（宋）

淺寒天氣雨催冬。梅梢糝嫩紅。天教來壽黑頭公。和羹信已通。斟灩灩，勸重重。新篘琥珀濃。他年賜酒拆黃封。還思此會同。
木蘭花・玉樓春
作者：管鑑（宋）

亂花飛絮。卻是一年春好處。留住韶光。共醉蓬萊日月長。翻階紅藥。天上東風傳近約。綠遍庭槐。看取除書一併來。
西江月
作者：管鑑（宋）

夜雨落花滿地，曉風飛絮連天。苦無春恨可縈牽。只數年華暗換。生意惟添白髮，化工不染朱顏。老來愈覺欠清閒。夢想故園春晚。
西江月
作者：管鑑（宋）

好個今年生日，滿堂兒女團欒。歌聲不似笑聲喧。滿捧金盃爭勸。富貴功名任運，佳辰樂事隨緣。白頭相守願年年。只恁尊前長健。
鵲橋仙
作者：管鑑（宋）

中秋重九，等閒虛過，多病全疏酒盞。初寒時候試新醅，正好為、霜螯持滿。詩情未減，酒腸寬在，且趁尊前強健。百年三萬六千場，試屈指、如今過半。
鵲橋仙
作者：管鑑（宋）

東皋圃隱，木犀開後，香遍江東十里。因香招我渡江來，悄不記、重陽青蕊。人生行樂，宦遊佳處，閒健莫辭清醉。不寒不暖不陰晴，正是好登臨天氣。
鵲橋仙
作者：管鑑（宋）

中秋過了，重陽將近，正是一年佳處。棖黃橘綠總尋常，看丹桂、餘香再吐。胸中星斗，筆端風雨，定約蟾宮高步。賜袍歸帶御爐薰，共歲歲、斑衣戲舞。
南鄉子
作者：管鑑（宋）

簷外雪紛紛。霧閣雲窗氣自溫。謾道使臺霜樣峻，情親。引到壺中別有春。尊酒負殷勤。病減杯中量幾分。十五年間無限事，休論。說與梅花解笑人。
玉連環・解連環
作者：管鑑（宋）

江上青山無數。綠陰深處。夕陽猶在系扁舟，為佳景、留人住。已辦一蓑歸去。江南煙雨。有情鷗鷺莫驚飛，便相約、長為侶。
念奴嬌
作者：吳儆（宋）

涼生秋早，正梧桐院落，風清月白。簾卷香凝人笑喜，應是瀛洲仙謫。雲繞畫梁，花明彩服，中有人華髮。恩袍藍綠，高年況已逾百。最是有子宜家，蘭階方競，珠履延佳客。好喚凌波來洛浦，醉促霓裳仙拍。玉井開蓮，金莖承露，莫惜金尊側。試佔弧兆，祥光已映南極。
驀山溪
作者：吳儆（宋）

清晨早起，小閣遙山翠。頮面整冠巾，問寢罷、安排菽水。隨家豐儉，不羨五侯鯖，軟煮肉，熟炊粳，適意為甘旨。中庭散步，一盞雲濤細。迤邐竹洲中，坐息與、行歌隨意。逡巡酒熟，呼喚社中人，花下石，水邊亭，醉便頹然睡。
滿庭芳
作者：吳儆（宋）

宿雨滋蘭，輕風颭柳，新來隨處和融。幽蘭曲徑，花氣巧相通。燕子才飛又語，帶芹泥、時點芳叢。微中酒，日長睡起，心事在眉峰。年年，春好處，聯鑣蕩槳，拾翠挪紅。任金貂醉脫，不放杯空。誰信風流一別，當時事、已逐飛鴻。雲山晚，闌干罷倚，煙寺起疏鍾。
滿庭芳
作者：吳儆（宋）

水滿池塘，鶯啼楊柳，燕忙知為泥融。桃花流水，竹外小橋通。又是一春憔悴，摘殘英、繞遍芳叢。長安遠，平蕪盡處，疊疊但云峰。西湖，行樂處，牙檣漾鷁，錦帳翻紅。想年時桃李，應已成空。欲寫相思寄與，雲天闊、難覓徵鴻。空凝想，時時殘夢，依約上陽鍾。
虞美人
作者：吳儆（宋）

銀屏一夜金風細。便作中秋意。碧天如水月如眉。已有徵鴻摩月、向南飛。金尊滿酌蟾宮客。莫促陽關拍。須知丹桂擅秋天。千里嬋娟指日、十分圓。
虞美人
作者：吳儆（宋）

飛橋駕鵲天津闊。雲馭看看發。相思惟恨不相逢。及至相逢還是、去匆匆。垂絲插竹真堪笑。欲乞天孫巧。天孫多巧漫多愁。巧得千般爭解、勸郎留。
虞美人
作者：吳儆（宋）

雙眸翦水團香雪。雲際看新月。生綃籠粉倚窗紗。全似瑤池疏影、浸梅花。金翹翠靨雙蛾淺。斂袂低歌扇。羞紅膩臉語聲低。想見流蘇帳掩、燭明時。
西江月
作者：吳儆（宋）

竹裡全無暑氣，溪邊長有清風。荷花落日照酣紅。雨過遙山翠重。老作宮祠散漢，本來田舍村翁。腰纏三萬祿千鍾。也是一場春夢。
浣溪沙
作者：吳儆（宋）

十里青山泝碧流。夕陽沙晚片帆收。重重煙樹出層樓。人去人來芳草渡，鷗飛鷗沒白蘋洲。碧梧翠竹記曾遊。
浣溪沙
作者：吳儆（宋）

歙浦錢塘一水通。閒雲如幕碧重重。吳山應在碧雲東。無力海棠風淡漾，困眠宮柳日蔥蘢。眼前春色為誰濃。
浣溪沙
作者：吳儆（宋）

畫楯朱欄繞碧山。平湖徙倚水雲寬。人家楊柳帶汀灣。目力已隨飛鳥盡，機心還逐白鷗閒。蕭蕭微雨晚來寒。
浣溪沙
作者：吳儆（宋）

寒日孤城特地紅。瘦藤扶我上西風。一川平遠畫圖中。江海一身真客燕，雲天萬里看歸鴻。吳山應在白雲東。
浣溪沙
作者：吳儆（宋）

秋到郊原日夜涼。黍禾高下已垂黃。荷花猶有晚來香。天上佳期稱七夕，人間好景是秋光。竹洲有月可徜徉。
浣溪沙
作者：吳儆（宋）

風入枯藜衣袂涼。江楓園柳半青黃。洗車飛雨帶天香。世事一場真大夢，宦情都薄似秋光。竹洲有酒可徜徉。
浣溪沙
作者：吳儆（宋）

斜陽波底溼微紅。朱欄翠袖倚輕風。平平山色有無中。俯首微官真自縛，高飛遠舉羨冥鴻。何時一艇大江東。
浣溪沙
作者：吳儆（宋）

茅舍疏離出素英。臨風照水眩精神。娟娟新月又黃昏。削約寒枝香未透，細看頻嗅獨消魂。為誰消瘦不禁春。
減字木蘭花
作者：吳儆（宋）

碧梧秋老。滿地琅玕紛不掃。門掩黃昏。惟有年時月照人。淒涼滿眼。肯作六年燈火伴。莫說淒涼。來歲如今天一方。
減字木蘭花
作者：吳儆（宋）

思君欲老。一榻塵生誰與掃。祿仰晨昏。同是遲遲去魯人。行當洗眼。看子青藜來夜伴。莫變炎涼。斬馬還須請上方。
減字木蘭花
作者：吳儆（宋）

少陵未老。曾把千人軍獨掃。發白眵昏。卻作天涯流落人。只堪閤眼。夜直誰能潛入伴。斗酒西涼。何似卑棲且遠方。
減字木蘭花
作者：吳儆（宋）

此身已老。三徑都荒長卻掃。面目塵昏。怕著朝章揖貴人。難瞞明眼。只有青山堪作伴。觸事心涼。無病何勞更覓方。
念奴嬌
作者：吳儆（宋）

東風著意，正群芳未放，蟠桃初綴。王母當年親手種，來作人間上瑞。婺女星躔，金華福地，聊駐千千歲。恰才八十，百分未及一二。況是間生英賢，名高日月，未說文昌貴。今日凝香稱壽斝，來歲袞衣當發。黃貼天香，太白珍膳，押賜傳中旨。戲拈金果，宮娥應是爭取。
念奴嬌
作者：吳儆（宋）

延州積慶，到如今千載，芳傳遺緒。世襲簪纓來舊治，依約棠陰如故。百里休聲，三年遺愛，若跡高今古。邑人盡道，郎君福過渠父。州縣豈久徒勞，漢家密令，須作三公去。今入花城稱壽處，他日榮歸禁路。黃貼天有，上尊名酒，押賜傳天語。朱顏綠鬢，腰黃綢蹙金縷。
念奴嬌
作者：吳儆（宋）

相逢恨晚，人誰道、早有輕離輕折。不是無情，都只為、離合因緣難測。秋去雲鴻，春深花絮，風雨隨南北。絮飛鴻散，問誰解舀得得。君自舉遠高飛，知他此去、萍梗何時息。雅閣幽窗歡笑處，回首翻成陳跡。小楷緘題，細行針線，一一重收拾。風花雪月，此生長是思憶。
西江月
作者：吳儆（宋）

山色不隨春老，竹枝長向人新。桃蹊李徑已成陰。深院鶯啼人靜。塵世白駒過隙，人情蒼狗浮雲。不須計較謾勞神。且恁隨緣任運。
浣溪沙
作者：吳儆（宋）

暖日和風並馬蹄。畦秧隴麥綠新齊。人家桑柘午陰迷。山色解隨春意遠，殘陽還傍遠山低。晚風歸路杜鵑啼。
浣溪沙
作者：吳儆（宋）

簾額風微紫燕通。樓頭柳暗碧雲重。玉人爭勸玉西東。醉擁雕鞍金蹀躞，夜歸花院玉蔥蘢。歸心何事與山濃。
浣溪沙
作者：吳儆（宋）

已是青春欲暮天。酒愁離恨不禁添。尊前休說見郎難。別後要知還有意，生前莫道便無緣。雁來頻寄小蠻箋。
浣溪沙
作者：吳儆（宋）

汗褪香紅雪瑩肌。裝餘靜麗霧裁衣。晚涼新浴倚欄時。簾卷輕風斜蠆發，杯深新月墮蛾眉。此時風味許誰知。
朝中措
作者：吳儆（宋）

文章聲價擅南州。人物更風流。豈久徒勞州縣，看看催上瀛洲。朱顏綠鬢，畫堂標王，寶帶垂鏐。睡起八磚影轉，歸來雙燭光浮。
赤壁詞・念奴嬌
作者：陸游（宋）

禁門鍾曉，憶君來朝路，初翔鸞鵠。西府中臺推獨步，行對金蓮宮燭。蹙繡華韉，仙葩寶帶，看即飛騰速。人生難料，一尊此地相屬。回首紫陌青門，西湖閒院，鎖千梢修竹。素壁棲鴉應好在，殘夢不堪重續。歲月驚心，功名看鏡，短鬢無多綠。一歡休惜，與君同醉浮玉。
浣溪沙
作者：陸游（宋）

懶向沙頭醉玉瓶。喚君同賞小窗明。夕陽吹角最關情。忙日苦多閒日少，新愁常續舊愁生。客中無伴怕君行。
浣溪沙
作者：陸游（宋）

浴罷華清第二湯。紅綿撲粉玉肌涼。娉婷初試藕絲裳。鳳尺裁成猩血色，螭奩燻透麝臍香。水亭幽處捧霞觴。
青玉案
作者：陸游（宋）

西風挾雨聲翻浪。恰洗盡、黃茅瘴。老慣人間齊得喪。千巖高臥，五湖歸棹，替卻凌煙像。故人小駐平戎帳。白羽腰間氣何壯。我老漁樵君將相。小槽紅酒，晚香丹荔，記取蠻江上。
水調歌頭
作者：陸游（宋）

江左佔形勝，最數古徐州。連山如畫，佳處縹渺著危樓。鼓角臨風悲壯，烽火連空明滅，往事憶孫劉。千里曜戈甲，萬灶宿貔貅。露沾草，風落木，歲方秋。使君宏放，談笑洗盡古今愁。不見襄陽登覽，磨滅遊人無數，遺恨黯難收。叔子獨千載，名與漢江流。
浪淘沙
作者：陸游（宋）

綠樹暗長亭。幾把離尊。陽關常恨不堪聞。何況今朝秋色裡，身是行人。清淚浥羅巾。各自消魂。一江離恨恰平分。安得千尋橫鐵鎖，截斷煙津。
定風波
作者：陸游（宋）

敧帽垂鞭送客回。小橋流水一枝梅。衰病逢春都不記。誰謂。幽香卻解逐人來。安得身閒頻置酒。攜手。與君看到十分開。少壯相從今雪鬢。因甚。流年羈恨兩相催。
南鄉子
作者：陸游（宋）

歸夢寄吳檣。水驛江程去路長。想見芳洲初繫纜，斜陽。煙樹參差認武昌。愁鬢點新霜。曾是朝衣染御香。重到故鄉交舊少，淒涼。卻恐它鄉勝故鄉。
南鄉子
作者：陸游（宋）

早歲入皇州。尊酒相逢盡勝流。三十年來真一夢，堪愁。客路蕭蕭兩鬢秋。蓬嶠偶重遊。不待人嘲我自羞。看鏡倚樓俱已矣，扁舟。月笛煙蓑萬事休。
滿江紅
作者：陸游（宋）

危堞朱欄，登覽處、一江秋色。人正似、徵鴻社燕，幾番輕別。繾綣難忘當日語，淒涼又作它鄉客。問鬢邊、都有幾多絲，真堪織。楊柳院，鞦韆陌。無限事，成虛擲。如今何處也，夢魂難覓。金鴨微溫香縹渺，錦茵初展情蕭瑟。料也應、紅淚伴秋霖，燈前滴。
滿江紅
作者：陸游（宋）

疏蕊幽香，禁不過、晚寒愁絕。那更是、巴東江上，楚山千疊。敧帽閒尋西瀼路，嚲鞭笑向南枝說。恐使君、歸去上鑾坡，孤風月。清鏡裡，悲華髮。山驛外，溪橋側。悽然回首處，鳳凰城闕。憔悴如今誰領略，飄零已是無顏色。問行廚、何日喚賓僚，猶堪折。
感皇恩
作者：陸游（宋）

春色到人間，彩旛初戴。正好春盤細生菜。一般日月，只有仙家偏耐。雪霜從點鬢，朱顏在。溫詔鼎來，延英催對。鳳閣鸞臺看除拜。對衣裁穩，恰稱球紋新帶。個時方旋了、功名債。
感皇恩
作者：陸游（宋）

小閣倚秋空，下臨江渚。漠漠孤雲未成雨。數聲新雁，回首杜陵何處。壯心空萬里，人誰許。黃閣紫樞，築壇開府。莫怕功名欠人做。如今熟計，只有故鄉歸路。石帆山腳下，菱三畝。
好事近
作者：陸游（宋）

羈雁未成歸，腸斷寶箏零落。那更凍醪無力，似故人情薄。瘴雲蠻雨暗孤城，身在楚山角。煩問劍南訊息，怕還成疏索。
好事近
作者：陸游（宋）

風露九霄寒，侍宴玉華宮闕。親向紫皇香案，見金芝千葉。碧壺仙露醞初成，香味兩奇絕。醉後卻騎丹鳳，看蓬萊春色。
好事近
作者：陸游（宋）

客路苦思歸，愁似繭絲千緒。夢裡鏡湖煙雨，看山無重數。尊前消盡少年狂，慵著送春語。花落燕飛庭戶，嘆年光如許。
好事近
作者：陸游（宋）

歲晚喜東歸，掃盡市朝陳跡。揀得亂山環處，釣一潭澄碧。賣魚沽酒醉還醒，心事付橫笛。家在萬重雲外，有沙鷗相識。
好事近
作者：陸游（宋）

華表又千年，誰記駕雲孤鶴。回首舊曾遊處，但山川城郭。紛紛車馬滿人間，塵土汙芒屩。且訪葛仙丹井，看巖花開落。
好事近
作者：陸游（宋）

揮袖別人間，飛躡峭崖蒼壁。尋見古仙丹灶，有白雲成積。心如潭水靜無風，一坐數千息。夜半忽驚奇事，看鯨波暾日。
好事近
作者：陸游（宋）

湓口放船歸，薄暮散花洲宿。兩岸白蘋紅蓼，映一蓑新綠。有沽酒處便為家，菱芡四時足。明日又乘風去，任江南江北。
好事近
作者：陸游（宋）

揮袖上西峰，孤絕去天無尺。拄杖下臨鯨海，數煙帆歷歷。貪看雲氣舞青鸞，歸路已將夕。多謝半山松吹，解殷勤留客。
好事近
作者：陸游（宋）

小倦帶餘酲，澹澹數櫺斜日。驅退睡魔十萬，有雙龍蒼璧。少年莫笑老人衰，風味似平昔。扶杖凍雲深處，探溪梅訊息。
好事近
作者：陸游（宋）

覓個有緣人，分付玉壺靈藥。誰向市塵深處，識遼天孤鶴。月中吹笛下巴陵，條華赴前約。今古廢興何限，嘆山川如昨。
好事近
作者：陸游（宋）

平旦出秦關，雪色駕車雙鹿。借問此行安往，賞清伊修竹。漢家宮殿劫灰中，春草幾回綠。君看變遷如許，況紛紛榮辱。
好事近
作者：陸游（宋）

秋曉上蓮峰，高躡倚天青壁。誰與放翁為伴，有天壇輕策。鏗然忽變赤龍飛，雷雨四山黑。談笑做成豐歲，笑禪龕楖慄。
鷓鴣天
作者：陸游（宋）

家住東吳近帝鄉。平生豪舉少年場。十千沽酒青樓上，百萬呼盧錦瑟傍。身易老，恨難忘。尊前贏得是淒涼。君歸為報京華舊，一事無成兩鬢霜。
鷓鴣天
作者：陸游（宋）

看盡巴山看蜀山。子規江上過春殘。慣眠古驛常安枕，熟聽《陽關》不慘顏。慵服氣，懶燒丹。不妨青鬢戲人間。秘傳一字神仙訣，說與君知只是頑。
鷓鴣天
作者：陸游（宋）

梳髮金盤剩一窩。畫眉鸞鏡暈雙蛾。人間何處無春到，只有伊家獨佔多。微步處，奈嬌何。春衫初換麴塵羅。東鄰鬥草歸來晚，忘卻新傳子夜歌。
鷓鴣天
作者：陸游（宋）

家住蒼煙落照間。絲毫塵事不相關。斟殘玉瀣行穿竹，卷罷《黃庭》臥看山。貪嘯傲，任衰殘。不妨隨處一開顏。元知造物心腸別，老卻英雄似等閒。
鷓鴣天
作者：陸游（宋）

插腳紅塵已是顛。更求平地上青天。新來有個生涯別，買斷煙波不用錢。沽酒市，採菱船。醉聽風雨擁蓑眠。三山老子真堪笑，見事遲來四十年。
鷓鴣天
作者：陸游（宋）

懶向青門學種瓜。只將漁釣送年華。雙雙新燕飛春岸，片片輕鷗落晚沙。歌縹渺，艫嘔啞。酒如清露鮓如花。逢人問道歸何處，笑指船兒此是家。
鷓鴣天
作者：陸游（宋）

南浦舟中兩玉人。誰知重見楚江濱。憑教後苑紅牙版，引上西川綠錦茵。才淺笑，卻輕嚬。淡黃楊柳又催春。情知言語難傳恨，不思琵琶道得真。
驀山溪
作者：陸游（宋）

元戎十乘，出次高唐館。歸去舊鵷行，更何人、齊飛霄漢。瞿唐水落，惟是淚波深，催疊鼓，起牙檣，難鎖長江斷。春深鰲禁，紅日宮瓦暖。何處望音塵，黯消魂、層城飛觀。人情見慣，不敢恨相忘，梅驛外，蓼灘邊，只待除書看。
驀山溪
作者：陸游（宋）

窮山孤壘，臘盡春初破。寂寞掩空齋，好一個、無聊底我。嘯臺龍岫，隨分有云山，臨淺瀨，蔭長松，閒據胡床坐。三杯徑醉，不覺紗巾墮。畫角喚人歸，落梅村、籃輿夜過。城門漸近，幾點妓衣紅，官驛外，酒壚前，也有閒燈火。
木蘭花・玉樓春
作者：陸游（宋）

三年流落巴山道。破盡青衫塵滿帽。身如西瀼渡頭雲，愁抵瞿塘關上草。春盤春酒年年好。試戴銀旛判醉倒。今朝一歲大家添，不是人間偏我老。
朝中措
作者：陸游（宋）

幽姿不入少年場。無語只淒涼。一個飄零身世，十分冷淡心腸。江頭月底，新詩舊夢，孤恨清香。任是春風不管，也曾先識東皇。
朝中措
作者：陸游（宋）

怕歌愁舞懶逢迎。妝晚託春酲。總是向人深處，當時枉道無情。關心近日，啼紅密訴，剪綠深盟。杏館花陰恨淺，畫堂銀燭嫌明。
朝中措
作者：陸游（宋）

咚咚儺鼓餞流年。燭焰動金船。彩燕難尋前夢，酥花空點春妍。文園謝病，蘭成久旅，回首悽然。明月梅山笛夜，和風禹廟鶯天。
臨江仙
作者：陸游（宋）

鳩雨催成新綠，燕泥收盡殘紅。春光還與美人同。論心空眷眷，分袂卻匆匆。只道真情易寫，那知怨句難工。水流雲散各西東。半廊花院月，一帽柳橋風。
蝶戀花
作者：陸游（宋）

陌上簫聲寒食近。雨過園林，花氣浮芳潤。千里斜陽鍾欲瞑。憑高望斷南樓信。海角天涯行略盡。三十年間，無處無遺恨。天若有情終欲問。忍教霜點相思鬢。
蝶戀花
作者：陸游（宋）

桐葉晨飄蛩夜語。旅思秋光，黯黯長安路。忽記橫戈盤馬處。散關清渭應如故。江海輕舟今已具。一卷兵書，嘆息無人付。早信此生終不遇。當年悔草《長楊賦》。
蝶戀花
作者：陸游（宋）

水漾萍根風捲絮。倩笑嬌顰，忍記逢迎處。只有夢魂能再遇。堪嗟夢不由人做。夢若由人何處去。短帽輕衫，夜夜眉州路。不怕銀缸深繡戶。只愁風斷青衣渡。
釵頭鳳・擷芳詞
作者：陸游（宋）

紅酥手。黃縢酒。滿城春色宮牆柳。東風惡。歡情薄。一懷愁緒，幾年離索。錯錯錯。春如舊。人空瘦。淚痕紅浥鮫綃透。桃花落。閒池閣。山盟雖在，錦書難託。莫莫莫。
清商怨
作者：陸游（宋）

江頭日暮痛飲。乍雪晴猶凜。山驛淒涼，燈昏人獨寢。鴛機新寄斷錦。嘆往事、不堪重省。夢破南樓，綠雲堆一枕。
水龍吟
作者：陸游（宋）

樽前花底尋春處，堪嘆心情全減。一身萍寄，酒徒雲散，佳人天遠。那更今年，瘴煙蠻雨，夜郎江畔。漫倚樓橫笛，臨窗看鏡，時揮涕、驚流轉。花落月明庭院。悄無言、魂消腸斷。憑肩攜手，當時曾效，畫梁棲燕。見說新來，網縈塵暗，舞衫歌扇。料也羞憔悴，慵行芳徑，怕啼鶯見。
秋波媚・眼兒媚
作者：陸游（宋）

秋到邊城角聲哀。烽火照高臺。悲歌擊築，憑高酹酒，此興悠哉。多情誰似南山月，特地暮雲開。灞橋煙柳，曲江池館，應待人來。
秋波媚・眼兒媚
作者：陸游（宋）

曾散天花蕊珠宮。一念墮塵中。鉛華洗盡，珠璣不御，道骨仙風。東遊我醉騎鯨去，君駕素鸞從。垂虹看月，天台採藥，更與誰同。
採桑子
作者：陸游（宋）

寶釵樓上妝梳晚，懶上鞦韆。閒撥沈煙。金縷衣寬睡髻偏。鱗鴻不寄遼東信，又是經年。彈淚花前。愁入春風十四弦。
卜算子
作者：陸游（宋）

驛外斷橋邊，寂寞開無主。已是黃昏獨自愁，更著風和雨。無意苦爭春，一任群芳妒。零落成泥碾作塵，只有香如故。
沁園春
作者：陸游（宋）

粉破梅梢，綠動萱叢，春意已深。漸珠簾低卷，筇枝微步，冰開躍鯉，林暖鳴禽。荔子扶疏，竹枝哀怨，濁酒一尊和淚斟。憑欄久，嘆山川冉冉，歲月駸駸。當時豈料如今。漫一事無成霜鬢侵。看故人強半，沙堤黃閣，魚懸帶玉，貂映蟬金。許國雖堅，朝天無路，萬里淒涼誰寄音。東風裡，有灞橋煙柳，知我歸心。
沁園春
作者：陸游（宋）

一別秦樓，轉眼新春，又近放燈。憶盈盈倩笑，纖纖柔握，玉香花語，雪暖酥凝。念遠愁腸，傷春病思，自怪平生殊未曾。君知否，漸香消蜀錦，淚漬吳綾。難求系日長繩。況倦客飄零少舊朋。但江郊雁起，漁村笛怨，寒釭委燼，孤硯生冰。水繞山圍，煙昏雲慘，縱有高臺常怯登。消魂處，是魚箋不到，蘭夢無憑。
沁園春
作者：陸游（宋）

孤鶴歸飛，再過遼天，換盡舊人。念累累枯冢，茫茫夢境，王侯螻蟻，畢竟成塵。載酒園林，尋花巷陌，當日何曾輕負春。流年改，嘆圍腰帶剩，點鬢霜新。交親。散落如雲。又豈料如今餘此身。幸眼明身健，茶甘飯軟，非惟我老，更有人貧。躲盡危機，消殘壯志，短艇湖中閒採蓴。吾何恨，有漁翁共醉，溪友為鄰。
憶秦娥
作者：陸游（宋）

玉花驄。晚街金轡聲璁瓏。聲璁瓏。閒敧烏帽，又過城東。富春巷陌花重重。千金沽酒酬春風。酬春風。笙歌圍裡，錦繡叢中。
漢宮春
作者：陸游（宋）

浪跡人間。喜聞猿楚峽，學劍秦川。虛舟泛然不繫，萬里江天。朱顏綠鬢，作紅塵、無事神仙。何妨在，鶯花海里，行歌閒送流年。休笑放慵狂眼，看閒坊深院，多少嬋娟。燕宮海棠夜宴，花覆金船。如椽畫燭，酒闌時、百炬吹煙。憑寄語，京華舊侶，幅巾莫換貂蟬。
漢宮春
作者：陸游（宋）

羽箭雕弓，憶呼鷹古壘，截虎平川。吹笳暮歸，野帳雪壓青氈。淋漓醉墨，看龍蛇、飛落蠻箋。人誤許，詩情將略，一時才氣超然。何事又作南來，看重陽藥市，元夕燈山。花時萬人樂處，敧帽垂鞭。聞歌感舊，尚時時、流涕尊前。君記取，封侯事在，功名不信由天。
月上海棠
作者：陸游（宋）

斜陽廢苑朱門閉。吊興亡、遺恨淚痕裡。淡淡宮梅，也依然、點酥剪水。凝愁處，似憶宣華舊事。行人別有淒涼意。折幽香、誰與寄千里。佇立江皋，杳難逢、隴頭歸騎。音塵遠，楚天危樓獨倚。
月上海棠
作者：陸游（宋）

蘭房繡戶厭厭病。嘆春酲、和悶甚時醒。燕子空歸，幾曾傳、玉關邊信。傷心處，獨展團窠瑞錦。熏籠消歇沈煙冷。淚痕深、展轉看花影。漫擁餘香，怎禁他、峭寒孤枕。西窗曉，幾聲銀瓶玉井。
烏夜啼
作者：陸游（宋）

金鴨餘香尚暖，綠窗斜日偏明。蘭膏香染雲鬟膩，釵墜滑無聲。冷落鞦韆伴侶，闌珊打馬心情。繡屏驚斷瀟湘夢，花外一聲鶯。
烏夜啼
作者：陸游（宋）

簷角楠陰轉日，樓前荔子吹花。鷓鴣聲裡霜天晚，疊鼓已催衙。鄉夢時來枕上，京書不到天涯。邦人訟少文移省，閒院自煎茶。
烏夜啼
作者：陸游（宋）

我校丹臺玉字，君書蕊殿雲篇。錦官城裡重相遇，心事兩依然。攜酒何妨處處，尋梅共約年年。細思上界多官府，且作地行仙。
烏夜啼
作者：陸游（宋）

世事從來慣見，吾生更欲何之。鏡湖西畔鞦韆頃，鷗鷺共忘機。一枕蘋風午醉，二升菰米晨炊。故人莫訝音書絕，釣侶是新知。
烏夜啼
作者：陸游（宋）

素意幽棲物外，塵緣浪走天涯。歸來猶幸身強健，隨分作山家。已趁餘寒泥酒，還乘小雨移花。柴門盡日無人到，一徑傍溪斜。
烏夜啼
作者：陸游（宋）

園館青林翠樾，衣巾細葛輕紈。好風吹散霏微雨，沙路喜新乾。小燕雙飛水際，流鶯百囀林端。投壺聲斷彈棋罷，閒展道書看。
烏夜啼
作者：陸游（宋）

從宦元知漫浪，還家更覺清真。蘭亭道上多修竹，隨處岸綸巾。泉冽偏宜雪茗，粳香雅稱絲蓴。け然一飽西窗下，天地有閒人。
烏夜啼
作者：陸游（宋）

紈扇嬋娟素月，紗巾縹渺輕煙。高槐葉長陰初合，清潤雨餘天。弄筆斜行小草，鉤簾淺醉閒眠。更無一點塵埃到，枕上聽新蟬。
真珠簾
作者：陸游（宋）

山村水館參差路。感羈遊、正似殘春風絮。掠地穿簾，知是竟歸何處。鏡裡新霜空自憫，問幾時、鸞臺鰲署。遲暮。謾憑高懷遠，書空獨語。自古。儒冠多誤。悔當年、早不扁舟歸去。醉下白蘋洲，看夕陽鷗鷺。菰菜鱸魚都棄了，只換得、青衫塵土。休顧。早收身江上，一蓑煙雨。
好事近
作者：陸游（宋）

混跡寄人間，夜夜畫樓銀燭。誰見五雲丹灶，養黃芽初熟。春風歸從紫皇遊，東海宴晹谷。進罷碧桃花賦，賜玉塵千斛。
柳梢青
作者：陸游（宋）

錦裡繁華。環宮故邸，疊萼奇花。俊客妖姬，爭飛金勒，齊駐香車。何須幕障幃遮。寶杯浸、紅雲瑞霞。銀燭光中，清歌聲裡，休恨天涯。
柳梢青
作者：陸游（宋）

十載江湖，行歌沽酒，不到京華。底事翩然，長亭菸草，衰鬢風沙。憑高目斷天涯。細雨外、樓臺萬家。只恐明朝，一時不見，人共梅花。
夜遊宮
作者：陸游（宋）

雪曉清笳亂起。夢遊處、不知何地。鐵騎無聲望似水。想關河，雁門西，青海際。睡覺寒燈裡。漏聲斷、月斜窗紙。自許封侯在萬里。有誰知，鬢雖殘，心未死。
夜遊宮
作者：陸游（宋）

獨夜寒侵翠被。奈幽夢、不成還起。欲寫新愁淚濺紙。憶承恩，嘆餘生，今至此。蔌蔌燈花墜。問此際、報人何事。咫尺長門過萬里。恨君心，似危欄，難久倚。
安公子
作者：陸游（宋）

風雨初經社。子規聲裡春光謝。最是無情，零落盡、薔薇一架。況我今年，憔悴幽窗下。人盡怪、詩酒消聲價。向藥爐經卷，忘卻鶯窗柳榭。萬事收心也。粉痕猶在香羅帕。恨月愁花，爭通道、如今都罷。空憶前身，便面章臺馬。因自來、禁得心腸怕。縱遇歌逢酒，但說京都舊話。
玉胡蝶・玉蝴蝶
作者：陸游（宋）

倦客平生行處，墜鞭京洛，解佩瀟湘。此夕何年，來賦宋玉高唐。繡簾開、香塵乍起，蓮步穩、銀燭分行。暗端相。燕羞鶯妒，蝶繞蜂忙。難忘。芳樽頻勸，峭寒新退，玉漏猶長。幾許幽情，只愁歌罷月侵廊。欲歸時、司空笑問，微近處，丞相嗔狂。斷人腸。假饒相送，上馬何妨。
木蘭花慢
作者：陸游（宋）

閱邯鄲夢境，嘆綠鬢、早霜侵。奈華嶽燒丹，青溪看鶴，尚負初心。年來向濁世裡，悟真詮秘訣絕幽深。養就金芝九畹，種成琪樹千林。星壇夜學步虛吟。露冷透瑤簪。對翠鳳披雲，青鸞溯月，宮闕蕭森。琅函一封奏罷，自鈞天帝所有知音。卻過蓬壺嘯傲，世間歲月駸駸。
蘇武慢
作者：陸游（宋）

澹靄空濛，輕陰清潤，綺陌細塵初靜。平橋繫馬，畫閣移舟，湖水倒空如鏡。掠岸飛花，傍簷新燕，都似學人無定。嘆連年戎帳，經春邊壘，暗凋顏鬢。空記憶、杜曲池臺，新豐歌管，怎得故人音信。羈懷易感，老伴無多，談麈久閒犀柄。惟有修然，筆床茶灶，自適筍輿煙艇。待綠荷遮岸，紅蕖浮水，更乘幽興。
齊天樂
作者：陸游（宋）

角殘鍾晚關山路，行人乍依孤店。塞月征塵，鞭絲帽影，常把流年虛佔。藏鴉柳暗。嘆輕負鶯花，謾勞書劍。事往關情，悄然頻動壯遊念。孤懷誰與強遣。市壚沽酒，酒薄怎當愁釅。倚瑟妍詞，調鉛妙筆，那寫柔情芳豔。征途自厭。況煙斂蕪痕，雨稀萍點。最是眠時，枕寒門半掩。
齊天樂
作者：陸游（宋）

客中隨處閒消悶，來尋嘯臺龍岫。路斂春泥，山開翠霧，行樂年年依舊。天工妙手。放輕綠萱牙，淡黃楊柳。笑問東君，為人能染鬢絲否。西州催去近也，帽簷風軟，且看市樓沽酒。宛轉巴歌，淒涼塞管，攜客何妨頻奏。征塵暗袖。漫禁得梅花，伴人疏瘦。幾日東歸，畫船平放溜。
望梅
作者：陸游（宋）

壽非金石。恨天教老向，水程山驛。似夢裡、來到南柯，這些子光陰，更勘輕擲。戍火邊塵，又過了、一年春色。嘆名姬駿馬，盡付杜陵，苑路豪客。長繩漫勞系日。看人間俯仰，俱是陳跡。縱自倚、英氣凌雲，奈回盡鵬程，鎩殘鸞翮。終日憑高，誚不見、江東訊息。算沙邊、也有斷鴻，倩誰問得。
洞庭春色・沁園春
作者：陸游（宋）

壯歲文章，暮年勳業，自昔誤人。算英雄成敗，軒裳得失，難如人意，空喪天真。請看邯鄲當日夢，待炊罷黃粱徐欠伸。方知道，許多時富貴，何處關身。人間定無可意，怎換得、玉鱠絲蓴。且釣竿漁艇，筆床茶灶，閒聽荷雨，一洗衣塵。洛水秦關千古後，尚棘暗銅駝空愴神。何須更，慕封侯定遠，影象麒麟。
漁家傲
作者：陸游（宋）

東望山陰何處是。往來一萬三千里。寫得家書空滿紙。流清淚。書回已是明年事。寄語紅橋橋下水。扁舟何日尋兄弟。行遍天涯真老矣。愁無寐。鬢絲幾縷茶煙裡。
繡停針
作者：陸游（宋）

嘆半紀，跨萬里秦吳，頓覺衰謝。回首鵷行，英俊並遊，咫尺玉堂金馬。氣凌嵩華。負壯略、縱橫王霸。夢經洛浦梁園，覺來淚流如瀉。山林定去也。卻自恐說著，少年時話。靜院焚香，閒倚素屏，今古總成虛假。趁時婚嫁。幸自有、湖邊茅舍。燕歸應笑，客中又還過社。
桃源憶故人
作者：陸游（宋）

斜陽寂歷柴門閉。一點炊煙時起。雞犬往來林外。俱有蕭然意。衰翁老去疏榮利。絕愛山城無事。臨去畫樓頻倚。何日重來此。
桃源憶故人
作者：陸游（宋）

欄干幾曲高齋路。正在重雲深處。丹碧未乾人去。高棟空留句。離離芳草長亭暮。無奈徵車不住。惟有斷鴻煙渚。知我頻回顧。
桃源憶故人
作者：陸游（宋）

一彈指頃浮生過。墮甑元知當破。去去醉吟高臥。獨唱何須和。殘年還我從來我。萬里江湖煙舸。脫盡利名韁鎖。世界元來大。
桃源憶故人
作者：陸游（宋）

城南載酒行歌路。冶葉倡條無數。一朵鞓紅凝露。最是關心處。鶯聲無賴催春去。那更兼旬風雨。試問歲華何許。芳草連天暮。
桃源憶故人
作者：陸游（宋）

中原當日三川震。關輔回頭煨燼。淚盡兩河徵鎮。日望中興運。秋風霜滿青青鬢。老卻新豐英俊。雲外華山千仞。依舊無人問。
極相思
作者：陸游（宋）

江頭疏雨輕煙。寒食落花天。翻紅墜素，殘霞暗錦，一段悽然。惆悵東君堪恨處，也不念、冷落尊前。那堪更看，漫空相趁，柳絮榆錢。
一叢花
作者：陸游（宋）

尊前凝佇漫魂迷。猶恨負幽期。從來不慣傷春淚，為伊後、滴滿羅衣。那堪更是，吹簫池館，青子綠陰時。迴廊簾影晝參差。偏共睡相宜。朝雲夢斷知何處，倩雙燕、說與相思。從今判了，十分憔悴，圖要個人知。
一叢花
作者：陸游（宋）

仙姝天上自無雙。玉面翠蛾長。黃庭讀罷心如水，閉朱戶、愁近絲簧。窗明几淨，閒臨唐帖，深炷寶奩香。人間無藥駐流光。風雨又催涼。相逢共話清都舊，嘆塵劫、生死茫茫。何如伴我，綠蓑青箬，秋晚釣瀟湘。
隔浦蓮近拍
作者：陸游（宋）

飛花如趁燕子。直度簾櫳裡。帳掩香雲暖，金籠鸚鵡驚起。凝恨慵梳洗。妝臺畔，蘸粉纖纖指。寶釵墜。才醒又困，厭厭中酒滋味。牆頭柳暗，過盡一年春事。罨畫高樓怕獨倚。千里。孤舟何處煙水。
隔浦蓮近拍
作者：陸游（宋）

騎鯨雲路倒景。醉面風吹醒。笑把浮丘袂，寥然非復塵境。震澤秋萬頃。煙霏散，水面飛金鏡。露華冷。湘妃睡起，鬟傾釵墜慵整。臨江舞處，零亂塞鴻清影。河漢橫斜夜漏永。人靜。吹簫同過緱嶺。
昭君怨
作者：陸游（宋）

晝永蟬聲庭院。人倦懶搖團扇。小景寫瀟湘。自生涼。簾外蹴花雙燕。簾下有人同見。寶篆拆官黃。炷薰香。
雙頭蓮
作者：陸游（宋）

華鬢星星，驚壯志成虛，此身如寄。蕭條病驥。向暗裡。消盡當年豪氣。夢斷故國山川，隔重重煙水。身萬里。舊社凋零，青門俊遊誰記。盡道錦裡繁華，嘆官閒晝永，柴荊添睡。清愁自醉。念此際。付與何人心事。縱有楚柂吳檣，知何時東逝。空悵望，鱠美菰香，秋風又起。
南歌子
作者：陸游（宋）

異縣相逢晚，中年作別難。暮秋風雨客衣寒。又向朝天門外、話悲歡。瘦馬行霜棧，輕舟下雪灘。烏奴山下一林丹。為說三年常寄、夢魂間。
豆葉黃・憶王孫
作者：陸游（宋）

春風樓上柳腰肢。初試花前金縷衣。嫋嫋娉娉不自持。曉妝遲。畫得蛾眉勝舊時。
豆葉黃・憶王孫
作者：陸游（宋）

一春常是雨和風。風雨晴時春已空。誰惜泥沙萬點紅。恨難窮。恰似衰翁一世中。
醉落魄・一斛珠
作者：陸游（宋）

江湖醉客。投杯起舞遺烏幘。三更冷翠沾衣溼。嫋嫋菱歌，催落半川月。空花昨夢休尋覓。雲臺麟閣俱陳跡。元來只有閒難得。青史功名，天卻無心惜。
鵲橋仙
作者：陸游（宋）

華燈縱博，雕鞍馳射，誰記當年豪舉。酒徒一一取封侯，獨去作、江邊漁父。輕舟八尺，低篷三扇，占斷蘋洲煙雨。鏡湖元自屬閒人，又何必、君恩賜與。
鵲橋仙
作者：陸游（宋）

一竿風月，一蓑煙雨，家在釣臺西住。賣魚生怕近城門，況肯到、紅塵深處。潮生理棹，潮平繫纜，潮落浩歌歸去。時人錯把比嚴光，我自是、無名漁父。
鵲橋仙
作者：陸游（宋）

茅簷人靜，蓬窗燈暗，春晚連江風雨。林鶯巢燕總無聲，但月夜、常啼杜宇。催成清淚，驚殘孤夢，又揀深枝飛去。故山猶自不堪聽，況半世、飄然羈旅。
長相思
作者：陸游（宋）

雲千重。水千重。身在千重雲水中。月明收釣筒。頭未童。耳未聾。得酒猶能雙臉紅。一尊誰與同。
長相思
作者：陸游（宋）

橋如虹。水如空。一葉飄然煙雨中。天教稱放翁。側船篷。使江風。蟹舍參差漁市東。到時聞暮鍾。
長相思
作者：陸游（宋）

面蒼然。鬢皤然。滿腹詩書不直錢。官閒常晝眠。畫凌煙。上甘泉。自古功名屬少年。知心惟杜鵑。
長相思
作者：陸游（宋）

暮山青。暮霞明。夢筆橋頭艇子橫。蘋風吹酒醒。看潮生。看潮平。小住西陵莫較程。蓴絲初可烹。
長相思
作者：陸游（宋）

悟浮生。厭浮名。回視千鍾一發輕。從今心太平。愛松聲。愛泉聲。寫向孤桐誰解聽。空江秋月明。
菩薩蠻
作者：陸游（宋）

江天淡碧雲如掃。蘋花零落蓴絲老。細細晚波平。月從波面生。漁家真個好。悔不歸來早。經歲洛陽城。鬢絲添幾莖。
菩薩蠻
作者：陸游（宋）

小院蠶眠春欲老。新巢燕乳花如掃。幽夢錦城西。海棠如舊時。當年真草草。一棹還吳早。題罷惜春詩。鏡中添鬢絲。
訴衷情
作者：陸游（宋）

當年萬里覓封侯。匹馬戍梁州。關河夢斷何處，塵暗舊貂裘。胡未滅，鬢先秋。淚空流。此生誰料，心在天山，身老滄洲。
訴衷情
作者：陸游（宋）

青衫初入九重城。結友盡豪英。蠟封夜半傳檄，馳騎諭幽並。時易失，志難成。鬢絲生。平章風月，彈壓江山，別是功名。
生查子
作者：陸游（宋）

還山荷主恩，聊試扶犁手。新結小茅茨，恰佔清江口。風塵不化衣，鄰曲常持酒。那似宦遊時，折盡長亭柳。
生查子
作者：陸游（宋）

梁空燕委巢，院靜鳩催雨。香潤上朝衣，客少閒談麈。鬢邊千縷絲，不是吳蠶吐。孤夢泛瀟湘，月落聞柔櫓。
破陣子
作者：陸游（宋）

仕至千鍾良易，年過七十常稀。眼底榮華元是夢，身後聲名不自知。營營端為誰。幸有旗亭沽酒，何妨繭紙題詩。幽谷雲蘿朝採藥，靜院軒窗夕對棋。不歸真個痴。
破陣子
作者：陸游（宋）

看破空花塵世，放輕昨夢浮名。蠟屐登山真率飲，筇杖穿林自在行。身閒心太平。料峭餘寒猶力，廉纖細雨初晴。苔紙閒題溪上句，菱唱遙聞煙外聲。與君同醉醒。
上西樓・相見歡
作者：陸游（宋）

江頭綠暗紅稀。燕交飛。忽到當年行處、恨依依。灑清淚。嘆人事。與心違。滿酌玉壺花露、送春歸。
點絳唇
作者：陸游（宋）

採藥歸來，獨尋茅店沽新釀。暮煙千嶂。處處聞漁唱。醉弄扁舟，不怕粘天浪。江湖上。遮回疏放。作個閒人樣。
謝池春
作者：陸游（宋）

壯歲從戎，曾是氣吞殘虜。陣雲高、狼烽夜舉。朱顏青鬢，擁雕戈西戍。笑儒冠、自來多誤。功名夢斷，卻泛扁舟吳楚。漫悲歌、傷懷弔古。煙波無際，望秦關何處。嘆流年、又成虛度。
謝池春
作者：陸游（宋）

賀監湖邊，初系放翁歸棹。小園林、時時醉倒。春眠驚起，聽啼鶯催曉。嘆功名、誤人勘笑。朱橋翠徑，不許京塵飛到。掛朝衣、東歸欠早。連宵風雨，卷殘紅如掃。恨樽前、送春人老。
謝池春
作者：陸游（宋）

七十衰翁，不減少年豪氣。似天山、淒涼病驥。銅駝荊棘，灑臨風清淚。甚情懷、伴人兒戲。如今何幸，作個故溪歸計。鶴飛來、晴嵐暖翠。玉壺春酒，約群仙同醉。洞天寒、露桃開未。
一落索
作者：陸游（宋）

滿路遊絲飛絮。韶光將暮。此時誰與說新愁，有百囀、流鶯語。俯仰人間今古。神仙何處。花前須判醉扶歸，酒不到、劉伶墓。
一落索
作者：陸游（宋）

識破浮生虛妄。從人譏謗。此身恰似弄潮兒，曾過了、千重浪。且喜歸來無恙。一壺春釀。雨蓑煙笠傍漁磯，應不是、封侯相。
杏花天
作者：陸游（宋）

老來駒隙駸駸度。筭只合、狂歌醉舞。金盃到手君休訴。看著春光又暮。誰為倩、柳條繫住。且莫遣、城笳催去。殘紅轉眼無尋處。盡屬蜂房燕戶。
太平時・添聲楊柳枝
作者：陸游（宋）

竹裡房櫳一徑深。靜愔愔。亂紅飛盡綠成陰。有鳴禽。臨罷蘭亭無一事，自修琴。銅爐嫋嫋海南沉。洗塵襟。
戀繡衾
作者：陸游（宋）

不惜貂裘換釣篷。嗟時人、誰識放翁。歸棹借、樵風穩，數聲聞、林外暮鍾。幽棲莫笑蝸廬小，有云山、煙水萬重。半世向、丹青看，喜如今、身在畫中。
戀繡衾
作者：陸游（宋）

無方能駐臉上紅。笑浮生、擾擾夢中。平地是、沖霄路，又何勞、千日用功。飄然再過蓮峰下，亂雲深、吹下暮鍾。訪舊隱、依然在，但鶴巢、時有墮松。
風入松
作者：陸游（宋）

十年裘馬錦江濱。酒隱紅塵。萬金選勝鶯花海，倚疏狂、驅使青春。吹笛魚龍盡出，題詩風月俱新。自憐華髮滿紗巾。猶是官身。鳳樓常記當年語，問浮名、何似身親。欲寄吳箋說與，這回真個閒人。
真珠簾
作者：陸游（宋）

燈前月下嬉遊處。向笙歌、錦繡叢中相遇。彼此知名，才見便論心素。淺黛嬌蟬風調別，最動人、時時偷顧。歸去。想閒窗深院，調絃促柱。樂府初翻新譜。漫裁紅點翠，閒題金縷。燕子入簾時，又一番春暮。側帽燕脂坡下過，料也記、前年崔護。休訴。待從今須與，好花為主。
風流子
作者：陸游（宋）

佳人多命薄，初心慕、德耀嫁梁鴻。記綠窗睡起，靜吟閒詠，句翻離合，格變玲瓏。更乘興，素紈留戲墨，纖玉撫孤桐。蟾滴夜寒，水浮微凍，鳳箋春麗，花砑輕紅。人生誰能料，堪悲處、身落柳陌花叢。空羨畫堂鸚鵡，深閉金籠。向寶鏡鸞釵，臨妝常晚，繡茵牙版，催舞還慵。腸斷市橋月笛，燈院霜鍾。
雙頭蓮
作者：陸游（宋）

風捲征塵，堪嘆處、青驄正搖金轡。客襟貯淚。漫萬點如血，憑誰持寄。佇想豔態幽情，壓江南佳麗。春正媚。怎忍長亭，匆匆頓分連理。目斷淡日平蕪，望煙濃樹遠，微茫如薺。悲歡夢裡。奈倦客、又是關河千里。最苦唱徹驪歌，重遲留無計。何限事。待與丁寧，行時已醉。
鷓鴣天
作者：陸游（宋）

杖屨尋春苦未遲。洛城櫻筍正當時。三千界外歸初到，五百年前事總知。吹玉笛，渡清伊。相逢休問姓名誰。小車處士深衣叟，曾是天津共賦詩。
蝶戀花
作者：陸游（宋）

禹廟蘭亭今古路。一夜清霜，染盡湖邊樹。鸚鵡杯深君莫訴。他時相遇知何處。冉冉年華留不住。鏡裡朱顏，畢竟消磨去。一句丁寧君記取。神仙須是閒人做。
漁父・漁歌子
作者：陸游（宋）

石帆山下雨空濛。三扇香新翠箬篷。蘋葉綠，蓼花紅。回首功名一夢中。
漁父・漁歌子
作者：陸游（宋）

晴山滴翠水挼藍。聚散漁舟兩復三。橫埭北，斷橋南。側起船篷便作帆。
漁父・漁歌子
作者：陸游（宋）

鏡湖俯仰兩青天。萬頃玻璃一葉船。拈棹舞，擁蓑眠。不作天仙作水仙。
漁父・漁歌子
作者：陸游（宋）

湘湖煙雨長蓴絲。菰米新炊滑上匙。雲散後，月斜時。潮落舟橫醉不知。
漁父・漁歌子
作者：陸游（宋）

長安拜免幾公卿。漁父橫眠醉未醒。煙艇小，釣車腥。遙指梅山一點青。